**На основу члана 32. Закона о локалној самоуправи („Сл.Гласник РС“ бр.129/07,83/14-др.закон, 101/16 –др.закон и 47/18 ), члана 4. и члана 13. Закона о јавним службама („ Сл.Гласник РС“ бр.42/91,71/94 и 79/05-др.закон,81/05-испр.др.закона и 83/14-др.закон) , члана 113., 114., 119., 120., 121. И 122. Закона о здравственој заштити ( „Сл.ГласникРС.“ број 25/19), члана 37 Статута Града Ниша („Сл.Лист града Ниша“ број 88/08, 143/16 и 18/19) ,Скупштина града Ниша на седници одржаној дана \_\_\_\_\_\_\_\_\_\_\_\_\_\_\_\_\_ доноси :**

**ОДЛУКУ О ИЗМЕНАМА И ДОПУНАМА ОДЛУКЕ О ОСНИВАЊУ АПОТЕКЕ НИШ**

**Члан 1.**

**У Одлуци о оснивању Апотеке Ниш („Сл.лист града Ниша „ бр.92/06 и 92/16 ) члан 9 мења се и гласи:**

**„Члан 9.**

**Директора именује и разрешава оснивач.**

**Директор Апотеке именује се на четири године и може бити поново именован.**

**За директора може бити именовано лице које испуњава све услове прописане Законом и Статутом Апотеке “**

**Члан 2.**

**Члан 10 мења се и гласи:**

**„Члан 10.**

**Директор организује рад и руководи процесом рада, представља и заступа Апотеку и одговоран је за законитост рада Апотеке, у складу са законом.**

**Директор подноси управном и надзорном одбору писмени тромесечни извештај о преузетим финансијским обавезама и извршењу финансијског плана.**

**Директор подноси управном одбору писмени шестомесечни извештај о пословању Апотеке,предлаже план и програм рада Апотеке и предузима мере за њихово спровођење,доноси акт о организацији и систематизацији послова,обавља и друге послове у складу са Законом и Статутом Апотеке.“**

**Директор присуствује седницама и учествује у раду управног одбора, без права одлучивања.“**

**Члан 3.**

**Члан 11 мења се и гласи:**

**„Члан 11.**

**Управни одбор Апотеке именује и разрешава оснивач.**

**Управни одбор Апотеке има три члана од којих је један члан из Апотеке а два члана су представници оснивача.**

**Управни одбор Апотеке именује се на период од четири године.**

**Мандат свих чланова управног одбора престаје истеком мандата управног одбора, без обзира на промене појединих чланова управног одбора.**

**Лице може бити члан управног одбора највише у два мандата.“**

**Члан 4.**

**Члан 12 мења се и гласи:**

**„Члан 12**

**Управни одбор Апотеке:**

**1) доноси статут, уз сагласност оснивача;**

**2) доноси друге опште акте, у складу са законом;**

**3) одлучује о пословању;**

**4) доноси програм рада и развоја;**

**5) доноси финансијски план**

**6) усваја годишњи финансијски извештај, у складу са законом;**

**7) усваја годишњи извештај о попису имовине и обавеза;**

**8) даје сагласност на завршни рачун;**

**9) усваја годишњи извештај о раду и пословању;**

**10) одлучује о коришћењу средстава, у складу са законом;**

**11) у случају губитка у пословању без одлагања обавештава оснивача;**

**12) расписује јавни конкурс и спроводи поступак избора кандидата за директора;**

**13) обавља и друге послове утврђене законом и статутом.“**

**Члан 5.**

**У члану 13, после става 3 додају се став 4 и 5 који гласе:**

**„Мандат свих чланова надзорног одбора престаје истеком мандата надзорног одбора, без обзира на промене појединих чланова надзорног одбора.**

**Лице може бити члан надзорног одбора највише у два мандата.“**

**Члан 6.**

**Члан 14 мења се и гласи:**

**„Члан 14.**

**Надзорни Апотеке обавља надзор над пословањем Апотеке.**

**Надзорни одбор одлучује ако је присутно више од половине чланова надзорног одбора и доноси одлуке већином гласова од укупног броја чланова.**

**Надзорни одбор подноси оснивачу извештај о свом раду, најмање два пута годишње.**

**Извештај из става 3. овог члана обухвата, између осталог, извештај о надзору над радом директора и управног одбора Апотеке, који укључује реализацију финансијског плана на основу годишњег финансијског извештаја Апотеке, завршни рачун Апотеке, годишњи извештај о раду и пословању Апотеке, извештај о коришћењу средстава Апотеке у складу са законом, као и друга питања која су од значаја за финансијску одрживост Апотеке.“**

**Члан 7.**

**Ова одлука ступа на снагу осмог дана од дана објављивања у „Службеном листу града Ниша“**

**У Нишу\_\_\_\_\_\_\_\_\_\_\_\_\_\_\_**

**Број:\_\_\_\_\_\_\_\_\_\_\_\_\_\_\_\_**

**СКУПШТИНА ГРАДА НИША**

**Председник**

**Мр Раде Рајковић**

**О б р а з л о ж е њ е**

Правни основ за доношење Одлуке о изменама и допунама Одлуке о оснивању Апотеке Ниш садржан је у Закону о здравственој заштити („Сл.гласник РС“бр.25/2019) који у више својих одредби дефинише одређене измене у погледу органа здравствених установа у јавној својини у Републици Србији. Једна од најзначајних измена односи се на Управни одбор у апотекарској установи , где се мења предвиђени број чланова , исти се смањује па сада уместо досадашњих пет ,управни одбор има три члана од којих је један члан из здравствене установе а два су представници оснивача.

Такође новим законским прописом су ближе дефинисани услови за директора установе и његове надлежности као и Надзорног одбора што је неопходно поменути у оснивачком акту установе а ближе дефинисање биће извршено статутом установе а у складу са законом.

Законом је и прописана обавеза здравствених установа да ускладе своје опште акте ,организацију и рад са одредбама Закона у одређеном року.

**СЕКРЕТАР**

**Ђурица Спасић**